Laiksne (grupa)
Laiksne ir 1993. gada oktobrī Rīgā izveidota Latvijas mūsdienu tautas mūzikas grupa. Grupas nosaukums ņemts no Austrumlatvijas novadu izlokšņu apvidvārda „laiksne” ar nozīmi „ūdensroze”. Grupa galvenokārt izpilda Latgales tradicionālās sieviešu, talku un vedību dziesmas, kā arī gadskārtu ieražu dziesmas un deju melodijas. Līdz šim Laiksne izdevusi piecus studijas albumus.